**Projektas**

|  |
| --- |
| **PLUNGĖS RAJONO SAVIVALDYBĖS  TARYBA** |
| **SPRENDIMAS** |
| **DĖL PLUNGĖS RAJONO SAVIVALDYBĖS 2024 METŲ UŽIMTUMO DIDINIMO PROGRAMOS PATVIRTINIMO** |
| 2024 m. vasario 8 d. Nr.T1- |
| Plungė |

Vadovaudamasi Lietuvos Respublikos vietos savivaldos įstatymo 6 straipsnio 16 punktu, 7 straipsnio 16 punktu, 15 straipsnio 4 dalimi, Lietuvos Respublikos užimtumo įstatymo 17 ir 48 straipsniais, Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2022 m. gruodžio 30 d. įsakymu Nr. A1-911 „Dėl Lietuvos Respublikos socialinės apsaugos ir darbo ministro 2017 m. gegužės 23 d. įsakymo Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ pakeitimo“, Plungės rajono savivaldybės taryba nusprendžia:

1. Patvirtinti Plungės rajono savivaldybės 2024 metų Užimtumo didinimo programą (pridedama).

2. Pripažinti netekusiu galios Plungės rajono savivaldybės tarybos 2023 m. sausio 26 d. sprendimą Nr. T1-16 „Dėl Plungės rajono savivaldybės 2023 metų Užimtumo didinimo programos patvirtinimo.“

3. Paskelbti šį sprendimą Teisės aktų registre ir Plungės rajono savivaldybės interneto svetainėje [www.plunge.lt](http://www.plunge.lt).

Savivaldybės meras

SUDERINTA:

Tarybos narys Algirdas Pečiulis

Savivaldybės tarybos posėdžių sekretorė Irmantė Kurmienė

Administracijos direktorius Dalius Pečiulis

Socialinės paramos skyriaus vedėja Jolanta Puidokienė

Teisės, personalo ir civilinės metrikacijos skyriaus vedėjas Vytautas Tumas

Švietimo ir sporto skyriaus vedėjas Gintautas Rimeikis

Finansų ir biudžeto skyriaus vedėja Daiva Mažeikienė

Bendrųjų reikalų skyriaus kalbos tvarkytoja Simona Grigalauskaitė

Sprendimą rengė

Socialinės paramos skyriaus vyriausioji specialistė Aušra Vyšniauskienė

PATVIRTINTA

Plungės rajono savivaldybės

tarybos 2024 m. vasario 8 d.

sprendimu Nr. T1-

**PLUNGĖS RAJONO SAVIVALDYBĖS**

**2024 METŲ UŽIMTUMO DIDINIMO PROGRAMA**

**I SKYRIUS**

**BENDROJI DALIS**

1. Plungės rajono savivaldybės 2024 metų Užimtumo didinimo programa (toliau – UDP, Programa) parengta vadovaujantis Lietuvos Respublikos vietos savivaldos įstatymo 7 straipsnio 18 punktu, Lietuvos Respublikos užimtumo įstatymo 20 straipsnio 2 dalimi ir 48 straipsnio 2 dalimi bei Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ (Lietuvos Respublikos socialinės apsaugos ir darbo ministro 2022 m. gruodžio 30 d. įsakymo Nr. A1-911 redakcija).

2. Programos tikslai:

2.1. sudaryti galimybę bedarbiams, piniginės socialinės paramos gavėjams, įsiregistravusiems Užimtumo tarnybos prie Lietuvos Respublikos Socialinės apsaugos ir darbo ministerijos, Klaipėdos klientų aptarnavimo departamento Plungės skyriuje (toliau – Užimtumo tarnybos Plungės skyrius, Užimtumo tarnyba), atnaujinti darbinius įgūdžius, integruotis į darbo rinką ir mažinti socialinę įtampą ir atskirtį tarp bendruomenės narių, įveiklinti besiruošiančius darbo rinkai asmenis, taip pat padidinti bedarbių galimybes susirasti nuolatinį darbą ir didinti Plungės rajono savivaldybės gyventojų užimtumą;

2.2. sutvarkyti Plungės rajono savivaldybės (toliau – Savivaldybė) bendro naudojimo viešąsias erdves, atlikti kitus visuomenei naudingus darbus, teikiančius socialinę naudą vietos bendruomenei.

3. Programa atitinka Plungės rajono savivaldybės 2024–2026 metų strateginio veiklos plano Socialiai saugios ir sveikos aplinkos kūrimo programos tikslą.

**II SKYRIUS**

**BŪKLĖS ANALIZĖ**

4. Programa parengta vadovaujantis bendradarbiavimo, kompleksiškumo, individualumo, tęstinumo, efektyvumo, ekonomiškumo ir viešumo principais. Siekiant nustatyti UDP įgyvendinimo mąstą pagal asmenų poreikius, buvo analizuojamas ir vertinamas asmenų užimtumo poreikis, reikalingų paslaugų ir priemonių rūšys, finansavimo poreikis.

5. Statistikos departamento duomenimis, 2023 metais Savivaldybėje gyveno 35 599 gyventojai. Plungės mieste gyvena 17 258 gyventojai, tai 48,5 proc. visų Savivaldybės gyventojų, 18 341 gyventojas gyvena seniūnijų centruose ir kaimuose, kas sudaro 51,5 proc. darbingo amžiaus gyventojų – 19 675, kurie sudaro 55,3 proc. visų gyventojų. Tai 10,8 proc. mažiau nei 2022 m. Pensinio amžiaus asmenys – 9 789, vaikai iki 18 metų amžiaus – 6 135, o tai 17,23 proc. visų rajono žmonių, Savivaldybėje nemažą gyventojų dalį sudaro pagyvenę ir neįgalūs asmenys. Statistikos duomenimis, palyginti su bendru rajono gyventojų skaičiumi, jie sudaro 33,4 proc.

6. Nedarbas siejamas su asmens (šeimos) mažomis pajamomis, negebėjimu apsirūpinti pirmos būtinybės ir kitomis prekėmis, apmokėti mokesčių, sveikatos draudimo nebuvimu. 2023 metų lapkričio 1 dieną nedarbo lygis Savivaldybėje sudarė 8,4 proc., tačiau jis yra šiek tiek aukštesnis lyginant su Telšių apskrities vidurkiu, siekiančiu 7,6 proc., bei Rietavo savivaldybe – 8,1 proc. Nedarbo lygis Savivaldybėje yra padidėjęs 0,2 proc. lyginant su šalies nedarbo lygio vidurkiu – 8,2 proc.

7. Užimtumo tarnybos Plungės skyriuje 2023 metų lapkričio 1 dienai buvo įregistruota 2 251 ieškantis darbo asmuo, iš kurių 1 734 asmenys – bedarbiai. Tai 294 asmenimis daugiau nei 2022 metais per tą patį laikotarpį. Remiantis Užimtumo tarnybos 2023 m. lapkričio 1 d. apžvalga, tarp bedarbių moterys sudarė 51,9 proc. (arba 900 asmenų), kaimo gyventojai – 44,3 proc. (arba 768 asmenys), jaunesni nei 25 metų amžiaus bedarbiai – 21,3 proc. (arba 370 asmenų), vyresni nei 50 m. amžiaus sudarė 42,4 proc. (arba 735 asmenys) ir ilgalaikiai bedarbiai – 18,3 proc. (arba 317 asmenų). Turintys negalią – 9,7 proc. visų Užimtumo tarnybos Plungės skyriuje registruotų asmenų. Daugiausia bedarbių registruota Plungės mieste – 55,7 proc. visų registruotų asmenų. Taip pat išskirti asmenys be kvalifikacijos – 35,7 proc. (arba 130 asmenų).

8. Programoje IV ketv. baigė dalyvauti 58 asmenys, iš kurių 41 asmuo, besirengiantis darbo rinkai, 17 asmenų pradėjo dalyvauti UDP Priemonėse. Šie asmenys darbų atlikimui nukreipti į Plungės miesto seniūniją. UDP Paslaugų teikimo eigoje 1 asmuo įsidarbino. Likusiems 40 asmenų, besirengiantiems darbo rinkai, teiktos pavėžėjimo bei mokomųjų programų paslaugos, skirtos padėti pašalinti darbo ir šeimos gyvenimo derinimo kliūtis, paskatinti įsiskolinimų turintiems asmenims sugrįžti į darbo rinką, gydytis nuo alkoholio priklausomybės, stiprinti socialinius įgūdžius ar motyvaciją dirbti, šalinti kitas tvaraus užimtumo kliūtis bei nukreipti fizinės ir psichinės sveikatos problemoms spręsti. UDP įgyvendinimui Savivaldybės biudžeto lėšos nebuvo panaudotos.

9. Užimtumo problemoms reikšmės turi asmenų motyvacijos stoka, sveikatos problemos, priklausomybė dėl alkoholio vartojimo, žema turima kvalifikacija arba jos neturėjimas, įsiskolinimai antstoliams. Išlieka problemiška – vyresnio amžiaus asmenų, neįgaliųjų ar kaimo gyventojų įdarbinimas. Užimtumo tarnyboje registruoti asmenys norėtų susirasti nuolatinį darbą, kuris nereikalauja kvalifikacijos, specialaus išsilavinimo ar gerų darbo įgūdžių. Pageidaujami darbai: pagalbinio darbininko, valytojo, pardavėjo, nekvalifikuoto statybos darbininko, apdailininko, automobilio vairuotojo ar kt.

**III SKYRIUS**

**METINIS FINANSAVIMO PLANAS**

10. Programai įgyvendinti Savivaldybėje 2023 metų I ketv. iš valstybės biudžeto specialiųjų tikslinių dotacijų savivaldybių biudžetui lėšų gauta 105 700 Eur (vienas šimtas penki tūkstančiai septyni šimtai eurų), iš kurių 60 000 Eur (šešiasdešimt tūkstančių eurų) skirta Plungės miesto seniūnijai, siekiant įgyvendinti Priemones, įdarbinant bedarbius asmenis terminuotiems darbams. 45 700 Eur (keturiasdešimt penki tūkstančiai septyni šimtai eurų) skirti įgyvendinant Programą, Paslaugų pirkimui bei Atvejo vadybininko darbo užmokesčiui apmokėti.

11. Iki II ketv. pabaigos Paslaugoms lėšos nebuvo panaudotos. Per III ir IV ketv. Paslaugų įgyvendinimui (įskaitant Atvejo vadybininko darbo užmokestį) panaudota 40 400 Eur (keturiasdešimt tūkstančių keturi šimtai eurų), todėl IV ketv. perskirsčius lėšas, Plungės miesto seniūnijai, įgyvendinančiai Priemones, perkelta 5 300 Eur (penki tūkstančiai trys šimtai eurų).

12. 2024 m. UDP skirta 107 200 Eur (vienas šimtas septyni tūkstančiai du šimtai eurų) iš valstybės biudžeto specialiųjų tikslinių dotacijų savivaldybių biudžetui lėšų, iš kurių numatoma 58 800 Eur (penkiasdešimt aštuonis tūkstančius aštuonis šimtus eurų) skirti Plungės miesto seniūnijai Priemonėms įgyvendinti, kur planuojama įdarbinti terminuotiems darbams 20 bedarbių asmenų, kai vidutinė Priemonių kaina vienam asmeniui numatoma 2 940 Eur (du tūkstančiai devyni šimtai keturiasdešimt eurų), įskaitant kompensaciją už nepanaudotas atostogas (įskaitant draudėjo privalomojo valstybinio socialinio draudimo įmokų sumą). Jie vidutiniškai bus įdarbinti 3 mėn. 48 400 Eur (keturiasdešimt aštuoni tūkstančiai keturi šimtai eurų) bus skirta UDP Paslaugų pirkimui bei Atvejo vadybininko darbo užmokesčiui apmokėti.

**IV SKYRIUS**

**UŽIMTUMO PROGRAMOJE DALYVAUJANTYS SUBJEKTAI**

13. Įgyvendinant 2024 metų Programos Paslaugas ir Priemones, dalyvaus Užimtumo tarnyboje registruoti bedarbiai ir/ar ilgą laiką nedirbę asmenys, atitinkantys Lietuvos Respublikos užimtumo įstatymo 48 straipsnio 2 dalies 1–10 punktuose numatytas tikslines grupes (toliau – Tikslinės grupės) bei to paties straipsnio 2 dalies 11 punkte nurodytus darbo rinkai besirengiančius asmenis.

14. 2024 metais Programą pavedama įgyvendinti Savivaldybei. Įgyvendindama Programą, Savivaldybė betarpiškai bendradarbiauja su Plungės miesto seniūnija bei Užimtumo tarnyba, taip užtikrina sklandų tikslinių grupių asmenų aptarnavimą, Paslaugų ir Priemonių jiems teikimą. Priemonėms įgyvendinti Savivaldybė paskiria Socialinės paramos skyriaus vyriausiasiąjį specialistą (toliau – Priemonių koordinatorius), o Paslaugų ir susitarimų dėl integracijos į darbo rinką (toliau – Susitarimas) koordinavimui skiria taip pat Socialinės paramos skyriaus vyriausiasiąjį specialistą (toliau – Atvejo vadybininkas). Savivaldybė organizuoja Atvejo vadybininko mokymus bei sudaro atvejo komandą (toliau – Atvejo komanda), skirtą padėti nustatyti ir pašalinti darbo rinkai besirengiančių asmenų, o esant poreikiui – kitų Tikslinių grupių asmenų įsidarbinimą ribojančias aplinkybes, taip pat informuoja Savivaldybėje veikiančias NVO ir Užimtumo tarnybą apie Programą. Savivaldybės įpareigojimu:

14.1. Priemonių įgyvendinimą koordinuoja Priemonių koordinatorius;

14.2. Susitarimų su darbo rinkai besirengiančių asmenų, o esant poreikiui – kitų Užimtumo įstatymo 48 straipsnio 2 dalies 1–10 punktuose nurodytų asmenų rengimą ir pasirašymą vykdys bei Susitarimų įgyvendinimą koordinuos Atvejo vadybininkas;

14.3. Užimtumo didinimo programos įgyvendinimo Atvejo komanda, sudaryta iš Savivaldybės, Užimtumo tarnybos, Paslaugų ir (ar) Priemonių teikėjų atstovų ir kitų suinteresuotų asmenų:

14.3.1. analizuoja darbo rinkai besirengiančių asmenų, o esant poreikiui – kitų Užimtumo įstatymo 48 straipsnio 2 dalies 1–10 punktuose nurodytų asmenų situaciją ir teikia Atvejo vadybininkui pasiūlymus dėl Paslaugų asmeniui parinkimo, jų teikimo apimties, eiliškumo;

14.3.2. priima sprendimą dėl asmens pasirengimo darbo rinkai ir Susitarimo pakeitimo ar nutraukimo tikslingumo.

15. Plungės miesto seniūnija, kuri Savivaldybės paskirta vykdyti Programos Priemones, įsipareigoja:

15.1. su Priemonių kordinatoriaus arba Užimtumo tarnybos atsiųstais Tikslinių grupių asmenimis, atitinkančiais darbo sutartyje pateiktus reikalavimus, sudaryti terminuotas arba laikino įdarbinimo sutartis;

15.2. išmokėti įdarbintam asmeniui darbo sutartyje nurodytu laiku nustatytą darbo užmokestį, darbo sutarčiai pasibaigus arba ją nutraukus − kompensaciją už nepanaudotas atostogas;

15.3. užtikrinti įdarbinamiems Tikslinių grupių asmenims teisės aktų reikalavimus atitinkančias darbo sąlygas;

15.4. supažindinti įdarbinamus asmenis, prieš jiems pradedant dirbti, su darbų atlikimo tvarka ir aprūpinti juos reikiamomis darbo priemonėmis, organizuoti pavėžėjimo paslaugas iki darbo vietos;

15.5. tvarkyti įdarbintų asmenų darbo laiko apskaitą.

16. Užimtumo tarnyba, kuri bendradarbiauja su Savivaldybės įstaigomis, teikia informaciją apie asmens įsidarbinimą ribojančias aplinkybes, darbo paiešką, teiktas ir teikiamas Paslaugas, taikytas ir taikomas Priemones bei kitą Darbo ieškančio asmens kortelėje esančią informaciją, įgyvendina aktyvios darbo rinkos politikos priemones ir vykdo kitas Užimtumo įstatyme nustatytas funkcijas užimtumui didinti (asmenims teikia informavimo, konsultavimo paslaugas ir kt.).

**V SKYRIUS**

**PASLAUGŲ IR PRIEMONIŲ PLANAS**

17. Vykdant Užimtumo didinimo programą numatomos Paslaugos, kurios skirtos:

17.1. palydėti ir padėti Tikslinių grupių asmenims gauti socialines paslaugas (nurodytas Socialinių paslaugų kataloge, patvirtintame Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“), sveikatos, švietimo ir kitas paslaugas;

17.2. įgyti socialinių įgūdžių ir (ar) motyvacijos dirbti;

17.3. padėti įgyvendinti darbo pareigas ir šeimos nario ar kartu gyvenančio asmens priežiūrą ar slaugą;

17.4. paskatinti grįžti į darbo rinką įsiskolinimų turinčius asmenis, kuriems apribotas disponavimas piniginėmis lėšomis ir (ar) antstolio, kitų institucijų ar pareigūnų nurodymu priverstinai nurašomos piniginės lėšos skolai apmokėti;

17.5. padėti asmeniui atvykti iš nuolatinės gyvenamosios vietos į vykstančias mokomųjų programų veiklas arba (jei bus numatyta) į darbo vietą;

17.6. gydyti priklausomybes nuo alkoholio, narkotinių, psichotropinių ir kitų psichiką veikiančių medžiagų, azartinių žaidimų;

17.7. palaikyti Tikslines grupes darbo vietoje, siekiant užtikrinti tvarų užimtumą;

17.8. šalinti kitas kliūtis Tikslinių grupių tvariam užimtumui;

18. numatomos Priemonės:

18.1. asmens įdarbinimas;

18.2. kitos Priemonės ir jų teikėjai, kas skirta besirengiančiam darbo rinkai asmeniui įveiklinti;

19. asmeniui, be pateisinamos priežasties neatvykus dalyvauti Programos organizuojamose Paslaugose ar Priemonėse, darbe pasirodžius išgėrusiam ir kitais atžvilgiais nevykdant sutartinių įsipareigojimų, gali būti nutraukiama darbo sutartis. Apie įvykį Plungės miesto seniūnija informuoja Priemonių koordinatorių arba Užimtumo tarnybą.

20. Pirmenybė dalyvauti Programoje teikiama ilgalaikiams, vyresnio amžiaus ir nekvalifikuotiems bedarbiams, praradusiems darbinius įgūdžius dėl ilgalaikio nedarbo, dėl įvairių socialinių priežasčių negalintiems susirasti darbo ir dėl to atsidūrusiems sunkioje materialinėje padėtyje. Bedarbiams bus siūlomos užimtumo Priemonės, kuriomis bus siekiama atstatyti darbinius ar profesinius įgūdžius, mažinti jų socialinę atskirtį ir suteikti galimybę užsidirbti lėšas pragyvenimui. Taip pat bus suteiktos Paslaugos, įveiklinsiančios darbo rinkai besirengiančius asmenis, o pastebėjus progresą, paraleliai bus pradėta taikyti trumpalaikių darbų Priemonė asmenims, dalyvaujantiems Paslaugų teikime.

21. Atsižvelgiant į 2024 metams gautas valstybės biudžeto specialiosios tikslinės dotacijos lėšas, skirtas savivaldybių patvirtintoms Užimtumo didinimo programoms įgyvendinti, Priemonėse galės dalyvauti ne mažiau kaip 20 bedarbių, kurių vidutinė įdarbinimo trukmė –3 mėnesiai per metus. Dalyvavimo Programoje trukmė skaičiuojama nuo darbo sutartyje laikino pobūdžio darbams atlikti nurodytos pirmos darbo dienos iki jo atleidimo iš darbo dienos. Taip pat, įsisavinant UDP Paslaugoms skirtas lėšas, planuojama įveiklinti 50 darbo rinkai besirengiančių asmenų.

22. Tikslinių grupių bedarbius, kurie dalyvaus Programoje, terminuotiems darbams atlikti siųs Užimtumo tarnybos atsakingas specialistas, atsižvelgdamas į bedarbių galimybes dirbti jiems pavestus darbus (profesinį pasirengimą, sveikatos būklę, kelionės į darbą ir atgal trukmę). Siunčiant dalyvauti Programoje asmenis iki 18 metų, turi būti atsižvelgta į Lietuvos Respublikos darbo kodekso ir kitų norminių teisės aktų nustatytas šių asmenų darbo sąlygas ir jų įdarbinimo tvarką.

**VI SKYRIUS**

**UŽIMTUMO DIDINIMO PROGRAMOS ĮGYVENDINIMO ETAPAI**

23. Asmenų siuntimas dalyvauti Užimtumo didinimo programoje:

23.1. Savivaldybės ir (ar) NVO darbuotojai, seniūnijos, kurioje gyvena asmuo, seniūnas, šeimos atvejo vadybininkai, socialiniai darbuotojai nustatę, kad asmeniui tikslinga dalyvauti Programoje, nukreipia jį į Užimtumo tarnybą, arba Užimtumo tarnyba pati nustačiusi, kad asmeniui tikslinga dalyvauti šioje Programoje, su asmeniu sudaro individualaus užimtumo veiklos planą, kaip numatyta Darbo rinkos paslaugų teikimo sąlygų ir tvarkos aprašo, patvirtinto Lietuvos Respublikos socialinės apsaugos ir darbo ministro 2017 m. liepos 21 d. įsakymu Nr. A1-394 „Dėl Darbo rinkos paslaugų teikimo sąlygų ir tvarkos aprašo patvirtinimo“ 34 punkte, kuriame numato dalyvavimą Užimtumo didinimo programoje ir siunčia Užimtumo įstatymo 48 straipsnio 2 dalies 1–10 (arba Tikslinės grupės) punktuose nurodytus asmenis pas Priemonių koordinatorių, o šio straipsnio 2 dalies 11 punkte nurodytus darbo rinkai besirengiančius asmenis – pas Atvejo vadybininką. Gali būti užpildomas besirengiančio darbo rinkai asmens Siuntimas pas Atvejo vadybininką;

23.2. Savivaldybės, Užimtumo tarnybos specialistai ir (ar) NVO darbuotojai, prieš pradėdami pirminį asmens vertinimą, informuoja asmenį, kad, siekiant nustatyti jo tinkamumą dalyvauti Programoje, apie jį bus renkami duomenys iš valstybės registrų (kadastrų), žinybinių registrų, valstybės informacinių sistemų ir kitų informacinių sistemų bei kitų šiems subjektams prieinamų oficialių informacijos šaltinių, nurodo šių duomenų saugojimo terminus, duomenų tvarkytoją, duomenų gavėjus ir duomenų subjekto teises bei jų įgyvendinimo tvarką. Asmuo pasirašo Sutikimą dalyvauti Užimtumo didinimo programoje;

23.3. Atvejo vadybininkas atlieka darbo rinkai besirengiančių asmenų, o esant poreikiui – kitų Tikslinių grupių asmenų poreikių ir galimybių įvertinimą, užpildydamas Asmens poreikių ir galimybių vertinimo anketą;

23.4. Atvejo komandos ir Atvejo vadybininko veiksmai, parenkant Paslaugas darbo rinkai besirengiančiam asmeniui, o esant poreikiui, kitiems Tikslinių grupių asmenims:

23.4.1. Atvejo vadybininkas, atlikęs asmens poreikių ir galimybių įvertinimą, organizuoja Atvejo komandos susitikimą, kuriame apibūdina šio asmens situaciją (aptaria surinktą informaciją ir prieitas išvadas, atlikus pirminį asmens vertinimą, jo poreikių ir galimybių įvertinimą);

23.4.2. Atvejo komanda, išanalizavusi asmens situaciją, pateikia Atvejo vadybininkui pasiūlymus dėl Paslaugų parinkimo, jų apimties, teikimo eiliškumo.

23.4.3. atsižvelgiant į pasiūlymus, Atvejo vadybininkas parenka reikalingas Paslaugas ar Priemones, kurios nurodytos šios parengtos Programos 17 ir 18 punktuose.

24. Susitarimo parengimas, pasirašymas ir įgyvendinimas:

24.1. Atvejo vadybininkas, parengia ir su asmeniu pasirašo Susitarimą dėl integracijos į darbo rinką, kuriame nurodomas jo tikslas, Atvejo vadybininko ir asmens teisės bei pareigos, numatomos teikti Paslaugos, jų apimtis, Paslaugų teikėjai, Paslaugų teikimo eiliškumas ir tvarka;

24.2. Atvejo vadybininkas koordinuoja Susitarimo įgyvendinimą, rengia jo pakeitimo ir nutraukimo projektus bei renka informaciją apie asmens pasiektus rezultatus dalyvaujant Užimtumo didinimo programoje;

24.3. pasirašius Susitarimą, Atvejo vadybininkas, iki pradedant teikti Paslaugas, suorganizuoja asmens susitikimą (-us) su vykdant Susitarimą numatytų teikti Paslaugų ar Priemonių teikėjais;

24.4. Atvejo vadybininkas, gavęs informaciją, kad Susitarimas nevykdomas jame nustatyta tvarka ir siekdamas nustatyti, ar asmuo jau pasirengęs darbo rinkai, teikia siūlymą Atvejo komandai dėl asmens įvertinimo.

25. Atvejo komanda, gavusi informaciją dėl Susitarimo nevykdymo, vertina asmens pasirengimą darbo rinkai ir Susitarimo pakeitimo ar nutraukimo tikslingumą.

26. Priemonių koordinatoriaus veiksmai:

26.1. vertina Tikslinių grupių asmenų galimybes dalyvauti Priemonėse, kai vertinimas atliekamas pagal paties asmens ir (ar) Užimtumo tarnybos pateiktą informaciją apie asmens sveikatą, apribojimus dirbti siūlomą darbą, darbo patirtį, taikytas ir taikomas priemones ir (ar) paslaugas bei kitą informaciją, nurodytą Darbo ieškančio asmens kortelėje, kurios forma patvirtinta Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 2022 m. liepos 4 d. įsakymu Nr. V-196 „Dėl Darbo rinkos paslaugų teikimo darbo ieškantiems asmenims ir darbdaviams tvarkos aprašo patvirtinimo”;

26.2. parenka Priemones Tikslinių grupių asmenims, jeigu nustatoma, kad jie yra pasirengę ir gali dalyvauti Priemonėse bei darbo rinkai besirengiantiems asmenims, jeigu Atvejo komanda po Paslaugų teikimo nustato poreikį dalyvauti Priemonėse;

26.3. Tikslinių grupių asmenų nusiuntimas pas Atvejo vadybininką, jeigu nustatoma, kad jie nėra pasirengę dalyvauti Priemonėse ir būtų tikslinga šiems asmenims teikti Paslaugas.

**VII SKYRIUS**

**UŽIMTUMO DIDINIMO PROGRAMOS ĮGYVENDINIMO PRIEŽIŪRA**

27. Programos priežiūros tikslas – sudaryti prielaidas efektyviai įgyvendinti Programos tikslus ir tinkamai panaudoti Programos lėšas.

28. Už Programos įgyvendinimą atsakingi Plungės miesto seniūnija ir Savivaldybės Socialinės paramos skyrius. Darbdaviai, įdarbinantys Užimtumo tarnybos siųstus asmenis atlikti laikinojo pobūdžio darbų, užtikrina tikslingą Programos priemonių (asmenų skaičiaus ir dirbtų mėnesių) vykdymą ir skirtų lėšų panaudojimą.

29. Užimtumo didinimo programai įgyvendinti Savivaldybėje 2023 metais iš valstybės biudžeto specialiųjų tikslinių dotacijų savivaldybių biudžetui lėšų buvo gauta 105 700 Eur (vienas šimtas penki tūkstančiai septyni šimtai eurų) arba 30,08 proc. apskaičiuoto lėšų poreikio. Panaudotos visos lėšos. Užimtumo didinimo programos įgyvendinimui Savivaldybės biudžeto lėšos nebuvo panaudotos.

30. Užimtumo didinimo programoje 2023 m. dalyvavo 58 asmenys, iš kurių 41 asmuo, besirengiantis darbo rinkai. 17 asmenų pradėjo dalyvauti UDP Priemonėse. Šie asmenys darbų atlikimui nukreipti į Plungės miesto seniūniją. UDP Paslaugų teikimo eigoje 1 asmuo įsidarbino. Likusiems 40 asmenų, besirengiantiems darbo rinkai, teiktos pavėžėjimo bei mokomųjų programų paslaugos.

31. Programos įgyvendinimui skirtų lėšų panaudojimą kontroliuoja Savivaldybės Centralizuoto vidaus audito skyrius.

32. Kiekvienam metų ketvirčiui pasibaigus parengiama Užimtumo didinimo programos įgyvendinimo ataskaita. Darbdaviai pateikia informaciją apie Programos įgyvendinimą, jos kokybinius (žmonių skaičius, darbo laikas) ir finansinius rodiklius bei kitą reikalingą informaciją. Buhalterinės apskaitos skyrius, vadovaudamasis Lietuvos Respublikos socialinės apsaugos ir darbo ministro 2009 m. birželio 9 d. įsakymu Nr. A1-381 „Dėl Duomenų apie savivaldybių funkcijoms atlikti skirtų lėšų panaudojimą teikimo Lietuvos Respublikos socialinės apsaugos ir darbo ministerijai tvarkos aprašo patvirtinimo“, parengia ir teikia ketvirtines ataskaitas.

**VIII SKYRIUS**

**UŽIMTUMO DIDINIMO PROGRAMOS FINANSAVIMAS, TĘSTINUMAS IR PROGNOZĖS**

33. 2024 metų Programos įgyvendinimas finansuojamos iš Lietuvos Respublikos valstybės biudžeto specialių tikslinių dotacijų savivaldybių biudžetams lėšų, vadovaujantis Lietuvos Respublikos vietos savivaldos įstatymo 7 straipsnio 18 punkto nuostatomis, Lietuvos Respublikos 2023 metų valstybės biudžeto ir savivaldybių biudžetams finansinių rodiklių patvirtinimo įstatymo 3 str. 1 d. ir Lietuvos Respublikos įstatymo 48 str. 4 d. bei savivaldybės biudžeto išteklių, Europos Sąjungos struktūrinių fondų lėšomis ir kitų užimtumo didinimo programos finansavimo lėšų šaltinių.

34. Programai įgyvendinti 2024 metams skirtas finansavimas iš Lietuvos Respublikos valstybės biudžeto specialių tikslinių dotacijų savivaldybių biudžetams lėšų –107 200 Eur (vienas šimtas septyni tūkstančiai du šimtai eurų), iš kurių numatoma 58 800 Eur (penkiasdešimt aštuoni tūkstančiai aštuoni šimtai eurų) skirti Plungės miesto seniūnijai Priemonėms įgyvendinti, 48 400 Eur (keturiasdešimt aštuoni tūkstančiai keturi šimtai eurų) bus skirta Programos Paslaugoms įgyvendinti. Gautos lėšos nebus skiriamos Programos administravimui, darbo priemonių įsigijimui, kelionės išlaidų apmokėjimui.

35. Plungės miesto seniūnijai, įdarbinsiančiai Užimtumo tarnybos siųstus asmenis pagal terminuotą darbo sutartį laikino pobūdžio darbams atlikti, už kiekvieną įdarbintą asmenį skiriamos 100 proc. kompensacijos šioms išlaidoms apmokėti:

35.1. darbo užmokesčiui už įdarbinto asmens faktiškai dirbtą laiką, apskaičiuotą pagal tą mėnesį galiojančią Lietuvos Respublikos Vyriausybės patvirtintą minimalią mėnesinę algą;

35.2. draudėjo privalomojo valstybinio socialinio draudimo įmokoms, apskaičiuotoms nuo Programos 35.1 papunktyje nurodyto darbo užmokesčio;

35.3. piniginei kompensacijai už nepanaudotas atostogas (įskaitant draudėjo privalomojo valstybinio socialinio draudimo įmokų sumą).

36. Plungės miesto seniūnijai, įdarbinusiai Užimtumo tarnybos siųstus asmenis pagal terminuotas darbo sutartis Užimtumo didinimo programai vykdyti ir išmokėjus jiems darbo užmokestį už praėjusį mėnesį, kompensacijas, nurodytas šios Programos 35 punkte, perveda Programos asignavimų valdytojui.

37. Įgyvendinus 2024 metų Programoje iškeltus tikslus, bus pasiekti šie rezultatai:

37.1. 2024 m. laikino pobūdžio darbus atliks ne mažiau kaip 20 bedarbių, kurie dirbs vidutiniškai po 3 mėnesius. Vidutinė Priemonių kaina vienam asmeniui 2 940 Eur (du tūkstančiai devyni šimtai keturiasdešimt eurų), kai vieno mėnesio kaina – 948 Eur (devyni šimtai keturiasdešimt aštuoni eurai), (įskaitant draudėjo privalomojo valstybinio socialinio draudimo įmokų sumą) bei nepriskaičiavus kompensacijos už nepanaudotas atostogas. Taip pat numatoma jog, įsisavinant Programai skirtas lėšas, darbo rinkoje įsitvirtins 50 darbo rinkai besirengiančių asmenų. Visiems asmenims bus suteikta galimybė užsidirbti pragyvenimui būtinų lėšų, bedarbiai įgis daugiau socialinių ir darbo įgūdžių, pasitikėjimo savo jėgomis ir sieks ieškotis nuolatinio darbo;

37.2. sutvarkytos Plungės rajono savivaldybei priskirtos teritorijos, prižiūrėti želdiniai ir socialinės paskirties objektai, istorijos ir kultūros paveldo objektai, muziejai ir kt.

38. Prognozuojamas bedarbių asmenų skaičiaus mažėjimas, tačiau ilgalaikių, žemo išsilavinimo ar ribotų darbinių įgūdžių asmenų skaičius išlieka menkai pakitęs. Planuojama, kad bus pakankamai asmenų, pageidaujančių dalyvauti UDP Priemonėse. Siekiama Programos dalyvius parengti ir sugrąžinti į darbo rinką, padidinti jų galimybes tapti aktyviais darbo rinkos dalyviais ir rasti nuolatinį darbą.

39. Valstybės biudžeto lėšos, skirtos Užimtumo didinimo programoms įgyvendinti, paskirstomos, pervedamos, naudojamos ir už jas atsiskaitoma vadovaujantis Savivaldybių funkcijoms atlikti skirtų lėšų paskirstymo, pervedimo, naudojimo ir duomenų pateikimo tvarkos aprašo, patvirtinto Lietuvos Respublikos socialinės apsaugos ir darbo ministro 2009 m. birželio 9 d. įsakymu Nr. A1-381 „Dėl Savivaldybių funkcijoms atlikti skirtų lėšų paskirstymo, pervedimo, naudojimo ir duomenų pateikimo tvarkos aprašo patvirtinimo“, nustatyta tvarka.

40. Pasibaigus Programai dirbs arba vykdys savarankišką veiklą 13 proc. asmenų, dalyvavusių UDP.

41. Už Programos įgyvendinimą atsakingos Savivaldybės administracija ir Plungės miesto seniūnija.

**IX SKYRIUS**

**BAIGIAMOSIOS NUOSTATOS**

42. Informacija apie Programos įgyvendinimą bei skirtas lėšas bus viešinama, UDP priemonių įgyvendinimo rezultatai bei gerosios patirties pavyzdžiai bus skelbiami Savivaldybės interneto svetainėje, Užimtumo tarnybos atviro informavimo zonose bei aptariama susitikimų metu.

43. Projektas dėl pritarimo rengti Plungės rajono savivaldybės 2024 metų Programą bei jai įgyvendinti planuojamas lėšas ir bedarbių skaičių teikiamas svarstyti Užimtumo tarnybos Trišalei tarybai.

44. Užimtumo didinimo programą tvirtina Plungės rajono savivaldybės taryba.

45. Dokumentai saugomi Lietuvos Respublikos dokumentų ir archyvų įstatymo nustatyta tvarka Lietuvos vyriausiojo archyvaro nustatytais terminais.

46. Duomenų subjektų teisės įgyvendinamos duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka, vadovaujantis Reglamentu (ES) 2016/679.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**SOCIALINĖS PARAMOS SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PLUNGĖS RAJONO SAVIVALDYBĖS 2024 mETŲ UŽIMTUMO DIDINIMO PROGRAMOS PATVIRTINIMO“**

2023 m. sausio 17 d.

Plungė

**1. Parengto teisės akto projekto tikslai, uždaviniai, problemos esmė.**

Sprendimo projekto tikslas – patvirtinti Plungės rajono savivaldybės (toliau – Savivaldybė) 2024 metų Užimtumo didinimo programą ir paskirstyti lėšas. Programa finansuojama iš valstybės biudžeto specialiųjų tikslinių dotacijų savivaldybių biudžetams lėšų.

Savivaldybė įpareigojama kasmet rengti ir tvirtinti Užimtumo didinimo programas, numatyti įgyvendinamas Priemones ir Paslaugas, atrinkti Programos vykdytojus, nustatyti priemonių ir paslaugų finansavimo tvarką. 2024 m. Užimtumo didinimo programa buvo parengta 2023 m. spalio mėnesį ir teisės aktų nustatyta tvarka pateikta svarstyti Užimtumo tarnybai prie Lietuvos Respublikos socialinės apsaugos ir darbo ministerijos. Trišalė taryba prie Užimtumo tarnybos prie Lietuvos Respublikos socialinės apsaugos ir darbo ministerijos 2023 m. lapkričio 21 d. neeilinio posėdžio metu (protokolo Nr. TK-(nėra numerio)) pritarė parengtoms programoms ir pateikė keletą rekomendacijų: šalinti pagrindines darbo rinkai besirengiančių asmenų negalėjimo dirbti priežastis, teikti motyvacijos darbui bei socialinių įgūdžių stiprinimo, gydymo nuo priklausomybių, mobilumo problemų sprendimo, pagalbos slaugant artimuosius, konsultavimo, pagalbos grąžinant skolas bei kitas paslaugas, siekiant asmenų tvaraus užimtumo; rekomenduojama Atvejo vadybai skirti apie 70 proc. lėšų, atitinkamai trumpalaikiams darbams liktų 30 proc. lėšų; trumpalaikių darbų Priemonę paraleliai pradėti taikyti asmenims, kurie dalyvauja Paslaugų teikime, ir yra pastebimas progresas; taikant Atvejo vadybą darbo rinkai besirengiantiems asmenims, rekomenduojama išlaikyti paslaugų teikimo tęstinumą, neatsižvelgiant į UDP pabaigos datą ir nenumatant kelių mėn. maksimalaus paslaugų teikimo termino; kaip pasiektą rezultatą vertinti ir tarpinius teigiamus rezultatus, kurie padėjo asmeniui išsispręsti tam tikras kliūtis užimtumui.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Sprendimo projektu numatyta, jog 2024 m. laikino pobūdžio darbus atliks ne mažiau kaip 20 bedarbių asmenų arba dalyvaus Priemonėse. Taip pat numatoma jog, įsisavinant Užimtumo didinimo programai skirtas lėšas, Paslaugose dalyvaus 50 darbo rinkai besirengiančių asmenų, siekiančių pašalinti nedarbo priežastis. Visiems asmenims, dalyvaujantiems Programoje, iš valstybės biudžeto tikslinių dotacijų bus kompensuojama 100 procentų darbo užmokesčio, „Sodros“ įmokų bei kompensacijų už nepanaudotas atostogas, besirengiantiems darbo rinkai asmenims bus suteiktos reikalingos paslaugos, įveiklinančios šiuos asmenis darbo rinkoje.

Galioja Plungės rajono savivaldybės tarybos 2023 m. sausio 26 d. sprendimu Nr. T1-16 patvirtinta Plungės rajono savivaldybės 2023 m. Užimtumo didinimo programa bei Plungės rajono savivaldybės administracijos direktoriaus 2023 m. vasario 23 d. įsakymas Nr. DE-144 „Dėl Plungės rajono savivaldybės Užimtumo didinimo programos rengimo tvarkos aprašo patvirtinimo“, kuriais vadovaujantis vykdoma Užimtumo didinimo programa.

Pripažinti netekusiu galios Plungės rajono savivaldybės tarybos 2023 m. sausio 26 d. sprendimą Nr. T1-16 „Dėl Plungės rajono savivaldybės 2023 metų Užimtumo didinimo programos patvirtinimo“.

**3. Kodėl būtina priimti sprendimą, kokių pozityvių rezultatų laukiama.**

Programos priemonės leis šalinti pagrindines įsidarbinimo kliūtis darbo rinkai besirengiančių asmenų bei kitų bedarbių asmenų, suteiks motyvacijos darbui bei stiprins socialinius įgūdžius, spręs gydymo nuo priklausomybių, mobilumo problemas, konsultuos pagalbos slaugant artimuosius, grąžinant skolas ir kitais asmeninio savarankiškumo klausimais bei teiks kitas paslaugas, siekiant asmenų tvaraus užimtumo. Taip pat įgyvendinant trumpalaikių darbų priemonę, siekiama sutvarkyti Plungės miesto bendro naudojimo viešąsias erdves, atlikti kitus laikino pobūdžio visuomenei naudingus darbus, teikiančius socialinę naudą vietos bendruomenei. Asmenims suteikiama galimybė dirbti ne tik trumpalaikio pobūdžio darbus, bus atnaujinti darbiniai įgūdžiai, darbo rinkoje įsitvirtins ir darbo rinkai besirengiantys asmenys, jie integruosis į darbo rinką ir mažės socialinė įtampa ir atskirtis tarp bendruomenės narių. Asmenims bus suteikta galimybė užsidirbti pragyvenimui būtinų lėšų, jie įgis daugiau socialinių ir darbo įgūdžių, pakils asmens savivertė, padidės bedarbių galimybės susirasti nuolatinį darbą, taip didės Plungės rajono savivaldybės gyventojų užimtumas.

**4. Lėšų poreikis ir finansavimo šaltiniai.**

Lietuvos Respublikos socialinės apsaugos ir darbo ministro 2023 m. gruodžio 15 d. įsakymu Nr. A1-846 „Dėl Lietuvos Respublikos valstybės biudžeto specialiųjų tikslinių dotacijų savivaldybių biudžetams 2024 metais savivaldybių patvirtintoms užimtumo didinimo programoms įgyvendinti paskirstymo savivaldybių administracijoms ir jų panaudojimo tikslo pasiekimo 2024 metais vertinimo kriterijaus patvirtinimo“ šiai Programai skirta 107 200 Eur (vienas šimtas septyni tūkstančiai du šimtai eurų) iš valstybės biudžeto specialiųjų tikslinių dotacijų savivaldybių biudžetui lėšų.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.**

Iš Programai skirtų lėšų numatyta 58 800 Eur (penkiasdešimt aštuonis tūkstančius aštuonis šimtus eurų) skirti Plungės miesto seniūnijai, kur bus įdarbinta 20 asmenų bedarbių. Jie vidutiniškai bus įdarbinti 3 mėn. ir vienam asmeniui išmokamas mėnesinis 948 Eur (devynių šimtų keturiasdešimt aštuonių eurų) darbo užmokestis bei kompensacija už nepanaudotas atostogas (įskaitant draudėjo privalomojo valstybinio socialinio draudimo įmokų sumą). Kita lėšų dalis – 48 400 Eur (keturiasdešimt aštuoni tūkstančiai keturi šimtai eurų) bus skirta UDP Paslaugų pirkimui bei Atvejo vadybininko darbo užmokesčiui apmokėti (26 000 Eur (dvidešimt šeši tūkstančiai eurų)). Taip pat numatoma, jog, įsisavinant Programai skirtas lėšas, UDP Paslaugas gaus 50 darbo rinkai besirengiančių asmenų. Apskaičiuota, kad vidutinė 1 asmens, kuriam numatyta teikti Paslaugas, kaina 448 Eur (keturi šimtai keturiasdešimt aštuoni eurai).

Atsižvelgiant į gautas valstybės biudžeto lėšas, 2024 metais siūloma organizuoti trumpalaikio pobūdžio darbus tik Plungės miesto seniūnijoje.

Programoje dalyvaujantiems asmenims iš valstybės biudžeto tikslinių dotacijų bus kompensuojama 100 procentų darbo užmokesčio, „Sodros“ įmokų bei kompensacijų už nepanaudotas atostogas.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.**

Nėra pakeitimo projekto. Dėstomas nauja redakcija.

**7. Sprendimo projekto antikorupcinis vertinimas.**

Vadovaujantis Lietuvos Respublikos korupcijos prevencijos įstatymo 8 straipsnio 1 dalies 18 punktu, atliekamas antikorupcinis vertinimas. Pažyma pridedama.

**8. Nurodyti, kieno iniciatyva sprendimo projektas yra parengtas.**

Sprendimo projekto iniciatorius Plungės rajono savivaldybės Socialinės paramos skyrius.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Priimtą ir patvirtintą sprendimą išsiųsti Plungės miesto seniūnijai ir Užimtumo tarnybos Klaipėdos klientų aptarnavimo departamento Plungės skyriui. Taip pat sprendimą paskelbti Teisės aktų registre ir Plungės rajono savivaldybės interneto svetainėje [www.plunge.lt](http://www.plunge.lt).

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.).

Nėra.

**12.** **Numatomo teisinio reguliavimo poveikio \***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *Nenumatomas* |
| *Finansams* |  | *Nenumatomas* |
| *Socialinei aplinkai* |  | *Nenumatomas* |
| *Viešajam administravimui* |  | *Nenumatomas* |
| *Teisinei sistemai* |  | *Nenumatomas* |
| *Kriminogeninei situacijai* |  | *Nenumatomas* |
| *Aplinkai* |  | *Nenumatomas* |
| *Administracinei naštai* |  | *Nenumatomas* |
| *Regiono plėtrai* |  | *Nenumatomas* |
| *Kitoms sritims, asmenims ar jų grupėms* |  | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėjai:

Plungės rajono savivaldybės administracijos

Socialinės paramos skyriaus vedėja **\_\_\_\_\_\_\_\_\_\_\_**  Jolanta Puidokienė

(pareigos) (parašas) (vardas, pavardė)

Plungės rajono savivaldybės administracijos

Socialinės paramos skyriaus vyr. specialistė **\_\_\_\_\_\_\_\_\_\_\_**  Aušra Vyšniauskienė

(pareigos) (parašas) (vardas, pavardė)