**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PRITARIMO PLUNGĖS „SAULĖS“ GIMNAZIJOS PROJEKTUI „GERIAU ADRENALINAS NEI NUSIMINIMAS“ IR LĖŠŲ SKYRIMO**

2024 m. vasario 8 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 6 straipsnio 18 ir 29 punktais, 15 straipsnio 4 dalimi, 2024 metų kvietimu teikti paraiškas regioniniams fizinio aktyvumo projektams, finansuojamiems Sporto rėmimo fondo lėšomis, patvirtintu Nacionalinės sporto agentūros prie Lietuvos Respublikos švietimo, mokslo ir sporto ministerijos 2024 m. sausio 22 d. įsakymu Nr. V-2024/6 „Dėl 2024 metų kvietimų teikti paraiškas nacionaliniams ir regioniniams fizinio aktyvumo projektams, finansuojamiems sporto rėmimo fondo lėšomis, patvirtinimo“, Plungės rajono savivaldybės taryba n u s p r e n d ž i a:

1. Pritarti Plungės „Saulės“ gimnazijos (toliau – Pareiškėjas) projekto „Geriau adrenalinas nei nusiminimas“ (toliau – Projektas) paraiškos teikimui finansavimui gauti pagal Nacionalinės sporto agentūros prie Lietuvos Respublikos švietimo, mokslo ir sporto agentūros 2024 metų kvietimą teikti paraiškas regioniniams fizinio aktyvumo projektams, finansuojamiems Sporto rėmimo fondo lėšomis (toliau – Sporto agentūros kvietimas).

2. Skyrus Projektui finansavimą pagal Sporto agentūros kvietimą, skirti Pareiškėjui nuosavo indėlio daliai finansuoti ne mažiau kaip 10 procentų nuo Projekto sąmatos.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Savivaldybės tarybos posėdžių sekretorė Irmantė Kurmienė

Teisės, personalo ir civilinės metrikacijos skyriaus vedėjas Vytautas Tumas

Finansų ir biudžeto skyriaus vedėja Daiva Mažeikienė

Bendrųjų reikalų skyriaus kalbos tvarkytoja Simona Grigalauskaitė

Sprendimą rengė Strateginio planavimo ir investicijų skyriaus vedėja Žaneta Vaitkuvienė

**STRATEGINIO PLANAVIMO IR INVESTICIJŲ SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL PRITARIMO PLUNGĖS „SAULĖS“ GIMNAZIJOS PROJEKTUI „GERIAU ADRENALINAS NEI NUSIMINIMAS“ IR LĖŠŲ SKYRIMO“** |

2024 m. sausio 26 d.

Plungė

**1. Parengto sprendimo projekto tikslai, uždaviniai.** Sprendimo projekto tikslas – gauti pritarimą Plungės „Saulės“ gimnazijos (toliau – Pareiškėjas) projekto „Geriau adrenalinas nei nusiminimas“ (toliau – Projektas) paraiškos teikimui finansavimui gauti pagal Nacionalinės sporto agentūros prie Lietuvos Respublikos švietimo, mokslo ir sporto agentūros 2024 metų kvietimą teikti paraiškas regioniniams fizinio aktyvumo projektams, finansuojamiems Sporto rėmimo fondo lėšomis (toliau – Sporto agentūros kvietimas) ir, skyrus Projektui finansavimą pagal Sporto agentūros kvietimą, skirti Pareiškėjui nuosavo indėlio daliai finansuoti ne mažiau kaip 10 procentų nuo Projekto sąmatos.

Pagal Sporto agentūros kvietimą Plungės „Saulės“ gimnazija planuoja atnaujinti gimnazijos treniruoklių salę: įsigyti 1 stendinį ir 3 daugiafunkcinius treniruoklius bei iki 10 elipsinių treniruoklių. Elipsiniai treniruokliai būtų statomi gimnazijos sporto salės balkone. Numatyta treniruoklių salėje atnaujinti grindų dangą, sporto salės balkone prie balkono turėklų įrengti apsauginę sienelę. Atnaujinta treniruoklių sale ir elipsiniais treniruokliais būtų sudaryta galimybė naudotis gimnazijos mokiniams, mokytojams, mokinių tėvams, gimnazijos darbuotojams. Planuojama sporto salėje sudaryti galimybę saugiai sportuoti ir parengti stendinius aprašymus treniruoklių naudojimosi informacinius plakatus bei parengti garsinius treniruoklių naudojimosi įrašus, kuriais bus galima naudotis nuskaičius QR kodą.

Planuojama, kad treniruoklių sale galėtų naudotis gimnazistai, kurie į gimnaziją pavėžėjami mokykliniu autobusu. Jų patogumui 1–2 kartus per savaitę būtų galimybė autobuso išvykimo laiką derinti prie norinčių sportuoti vaikų laiko. Tuo metu važinėjantys mokykliniu autobusu vaikai galėtų lankyti mokomųjų dalykų konsultacijas. Sudarant galimybę treniruoklių sale naudotis gimnazijos bendruomenei (mokinių tėvams, darbuotojams), numatoma, jog treniruoklių salės darbo laiku, kuris būtų derinamas prie sportuojančių poreikio, budėtų gimnazijos darbuotojai.

Tikimasi, kad atnaujinta gimnazijos treniruoklių salė taps  traukos centru visai gimnazijos bendruomenei ir užtikrins sportinį aktyvumą, gerins fizinę sveikatą, prisidės prie psichinės sveikatos ir bendros savijautos gerinimo. Treniruoklių sale visi norintys galės naudotis nemokamai.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.** Sprendimo projektu nebus keičiamas įstatymo nuostatomis įtvirtintas teisinis reguliavimas.

**3. Kodėl būtina priimti sprendimą, kokių pozityvių rezultatų laukiama.** Pritarus sprendimo projektui bus sudarytos sąlygos įgyvendinti fizinio aktyvumo Projektą, sudarantį sąlygas nemokamoms, reguliarioms vietos bendruomenių fizinio aktyvumo veikloms.

Pagal Sporto agentūros kvietimą Plungės „Saulės“ gimnazija planuoja atnaujinti gimnazijos treniruoklių salę: įsigyti treniruoklius, treniruoklių salėje atnaujinti grindų dangą, sporto salės balkone prie balkono įrengti apsauginę sienelę. Atnaujinta gimnazijos treniruoklių salė taps  traukos centru visai gimnazijos bendruomenei ir sudarys sąlygas užtikrinti sportinį aktyvumą, gerinti fizinę ir psichinę sveikatą.

Šiuo metu gimnazijos turima sporto infrastruktūra yra nepakankama ir nesudaro sąlygų visapusiškam fiziniam ir psichiniam bendruomenės sveikatinimui.

**4. Lėšų poreikis ir finansavimo šaltiniai.**

Kvietimu planuojama paskirstyti Fondo lėšų suma yra ne mažiau kaip 1 000 000 Eur (vienas milijonas eurų) lėšų.

Projektui įgyvendinti prašomų skirti tinkamų Fondo lėšų suma negali būti mažesnė kaip Eur 5 000 (penki tūkstančiai eurų) ir negali būti didesnė kaip 50 000 Eur (penkiasdešimt tūkstančių eurų).

Tinkamos finansuoti Projekto išlaidos apmokamos tokia apimtimi, kuri įvardyta Projekto sąmatoje, tačiau ne daugiau nei 90 procentų nuo pripažintos tinkamomis finansuoti išlaidų sumos.

Projekto vykdytojai turi prisidėti prie Projekto nuosavomis ar kitų šaltinių lėšomis (toliau – nuosavos lėšos) ne mažiau kaip 10 procentų nuo Projekto sąmatos.

Planuojamas Projekto biudžetas 35 000 eurų, iš kurių:

Prašoma skirti Fondo suma 31 500 eurų;

Pareiškėjo lėšos 3 500 eurų;

**5. Pateikti kitus sprendimui priimti reikalingus pagrindimus, skaičiavimus ar paaiškinimus.** Nėra

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Nėra.

**7. Sprendimo projekto antikorupcinis vertinimas.** Korupcijos pasireiškimo galimybių nėra. Vertinimas neatliekamas.

**8. Nurodyti, kieno iniciatyva sprendimo projektas yra parengtas.** Plungės „Saulės“ gimnazijos ir Plungės rajono savivaldybės administracijos iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Plungės specialiojo ugdymo centrui, Strateginio planavimo ir investicijų skyriui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.).

PRIDEDAMA:

Plungės „Saulės“ gimnazijos 2024 m. sausio 25 d. raštas Nr. S-11 „Dėl lėšų fizinio aktyvumo projektui įgyvendinti“ – 1 lapas.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatomas* | *Nenumatomas* |
| *Finansams* | *Nenumatomas* | *Nenumatomas* |
| *Socialinei aplinkai* | *Teigiama nauda dėl sveikatinimo veiklų skaičiaus, bendruomenės žalingų įpročių prevencijos* | *Nenumatomas* |
| *Viešajam administravimui* | *Nenumatomas* | *Nenumatomas* |
| *Teisinei sistemai* | *Nenumatomas* | *Nenumatomas* |
| *Kriminogeninei situacijai* | *Įvairių socialinių grupių asmenų įtraukimas ir užimtumo didinimas sumažins kriminogenines rizikas* | *Nenumatomas* |
| *Aplinkai* | *Turės teigiamos įtakos, nes didės Plungės miesto patrauklumas* | *Nėra* |
| *Administracinei naštai* | *Nenumatomas* | *Nenumatomas* |
| *Regiono plėtrai* | *Bus pagerinta gyvenimo kokybė ir aplinka* |  |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Strateginio planavimo ir investicijų skyriaus vedėja Žaneta Vaitkuvienė